FNB moet ‘Steve’-advertensies onttrekFNB maak ook van die karakter RB Jacobs gebruik om op navrae op sosiale media te reageer “Die potensiële skade in die huidige saak lê in die moontlikheid dat kinders die advertensies kan interpreteer as goedkeuring om die spot te dryf met iemand met die naam Steve bloot as gevolg van hul naam,” het die GRS in ‘n verklaring gesê. Die GRS het nagenoeg 20 klagtes oor die advertensieveldtog ontvang. Die advertensies is op radio en televisie uitgesaai en het op reklameborde verskyn. Die veldtog het daarop gefokus dat mense hulself moet ‘Un-Steve’ deur by FNB te bank. Die klaers het aangevoer dat die veldtog “beledigend is teenoor enige persoon wat se naam Steve is en dat dié mense as idiote en vervelig uitgebeeld word en dat dit selfbeeld probleme tot gevolg kan hê”. Daar is ook aangevoer dat die veldtog daartoe kan lei dat kinders genaamd Steve afgekraak kan word. FNB het egter aangevoer dat die veldtog nie diskrimineer teen mense genaamd ‘Steve’, ‘Stephen’ of ‘Steven’ nie. Die bank het gesê hoewel dit jammer is dat die veldtog moontlik skadelik kan wees vir kinders genaamd ‘Steve’, die bank nie die blaam kan dra vir afknouery nie aangesien dit ŉ “maatskaplike bekommernis op speelgronde” is. “Boelies sal enige manier vind om dit te ontbloot, en dit is ‘n kwessie wat die bestuur van skole en ouers moet hanteer, en nie ‘n advertensiereguleerder nie,” het FNB gesê.